PATVIRTINTA

Kupiškio r. Alizavos pagrindinės mokyklos direktoriaus 2023 m. gruodžio 29 d .įsakymu Nr. V-107

**KUPIŠKIO R. ALIZAVOS PAGRINDINĖS MOKYKLOS**

**2024-2026 METŲ KORUPCIJOS PREVENCIJOS PROGRAMA**

**I. SKYRIUS**

**BENDROSIOS PROGRAMOS NUOSTATOS**

1. Kupiškio r. Alizavos pagrindinė mokykla, įgyvendindama korupcijos prevencijos programą, vadovaujasi Lietuvos Respublikos korupcijos prevencijos įstatymu (2002 m. gegužės 28 d. Nr. IX-904), Lietuvos Respublikos nacionaline kovos su korupcija 2015 – 2025 metų programa, patvirtinta Lietuvos Respublikos Seimo 2015 m. kovo 10 d. nutarimu Nr. XII-1537, Kupiškio rajono savivaldybės korupcijos prevencijos 2015 – 2017 metų programa, patvirtinta Kupiškio rajono savivaldybės tarybos 2015 m. gruodžio 17 d. sprendimu Nr. TS-389.

2. Kupiškio r. Alizavos pagrindinės mokyklos korupcijos prevencijos programa (toliau – Programa) skirta korupcijos prevencijai ir korupcijos pasireiškimo galimybėms mažinti Kupiškio r. Alizavos pagrindinėje mokykloje (toliau – Mokykla).

3. Programa padės vykdyti kryptingą korupcijos prevencijos politiką, užtikrinti skaidresnę, veiksmingesnę ir atviresnę Mokyklos darbuotojų, dirbančių pagal darbo sutartis, veiklą.

4. Programos strateginės kryptys – korupcijos prevencija ir antikorupcinis švietimas ir informavimas.

5. Programa parengta 3 metų laikotarpiui.

**II. SKYRIUS**

**SITUACIJOS ANALIZĖ**

6. Kupiškio r. Alizavos pagrindinė mokykla – Savivaldybės biudžetinė įstaiga, savo veiklą grindžia, įgyvendindama 2013 – 2022 metų valstybinės švietimo strategijos nuostatas, vadovaudamasi Lietuvos Respublikos Konstitucija, Lietuvos Respublikos švietimo įstatymu, Biudžetinių įstaigų ir kitais įstatymais, Lietuvos Respublikos švietimo ir mokslo ministro įsakymais, Savivaldybės tarybos sprendimais, mero potvarkiais, Savivaldybės administracijos direktoriaus, Švietimo, kultūros ir sporto skyriaus vedėjo įsakymais.

7. Pagrindinė veikla – ikimokyklinio, priešmokyklinio, pradinio, pagrindinio ugdymo programų programų ir neformalaus švietimo programų vykdymas. Vykdydama pagrindines veiklas, mokykla išduoda pradinio išsilavinimo pažymėjimus, pagrindinio išsilavinimo pažymėjimus, pagrindinio ugdymo pasiekimų pažymėjimus, pažymėjimus. Išduodant šiuos dokumentus, laikomasi griežtos atsiskaitomybės Kupiškio rajono savivaldybės administracijos Švietimo, kultūros ir sporto skyriui.

8. Direktorius, Mokyklai skirto biudžeto asignavimų valdytojas, kasmet atsiskaito už ūkinę – finansinę veiklą Mokyklos tarybai, Mokytojų tarybai ir tėvų bendruomenei. Mokyklos bendruomenė ir Mokyklos taryba kasmet informuojama apie metinį biudžetą, dalyvauja, planuojant Mokyklos biudžeto poreikį, sprendžiant lėšų taupymo klausimus. Mokyklos veiklos ataskaitos kasmet pateikiamos Mokytojų tarybai, Mokyklos tarybai. Tokia pat tvarka atsiskaitoma ir už paramos lėšų, specialiųjų programų lėšų ir lėšų, skirtų mokinių pažintinei veiklai, profesiniam informavimui ir konsultavimui panaudojimą.

9. Mokykloje patvirtinta paramos Mokyklai gavimo, panaudojimo, apskaitos ir atsiskaitymo tvarka.

10. Mokyklos interneto tinklalapyje skelbiama planuojamų metinių pirkimų suvestinė, supaprastintų pirkimų taisyklės.

11. Mokiniai ir jų tėvai supažindinami su mokinių pažangos ir pasiekimų vertinimo tvarka Mokykloje. Iki šiol konkreti antikorupcinė programa Mokykloje nebuvo vykdoma.

**II. SKYRIUS**

**KORUPCIJOS PREVENCIJOS PRINCIPAI**

12. Korupcijos prevencija įgyvendinama vadovaujantis šiais principais:

12.1. teisėtumo – korupcijos prevencijos priemonės įgyvendinamos laikantis Lietuvos Respublikos Konstitucijos, įstatymų ir kitų teisės aktų reikalavimų;

12.2. visuotinio privalomumo – korupcijos prevencijos subjektais gali būti visi asmenys;

12.3. sąveikos – korupcijos prevencijos priemonių veiksmingumas užtikrinamas derinant visų korupcijos prevencijos subjektų veiksmus, keičiantis subjektams reikalinga informacija ir teikiant vienas kitam kitokią pagalbą;

12.4. pastovumo – korupcijos prevencijos priemonių veiksmingumo užtikrinimas nuolat tikrinant ir peržiūrint korupcijos prevencijos priemonių įgyvendinimo rezultatus bei teikiant pasiūlymus dėl atitinkamų priemonių veiksmingumo didinimo institucijai, kuri pagal savo kompetenciją įgaliota įgyvendinti tokius pasiūlymus.

**IV. SKYRIUS**

**PROGRAMOS TIKSLAI IR UŽDAVINIAI**

13. Programos tikslai:

13.1. siekti mažinti korupcijos pasireiškimo galimybių atsiradimą;

13.2. užtikrinti skaidrią ir veiksmingą veiklą Mokykloje;

13.3. ugdyti mokinių ir Mokyklos darbuotojų antikorupcines nuostatas, nepakančią korupcijos augimui pilietinę poziciją.

14. Korupcijos tikslams pasiekti numatomi uždaviniai:

14.1. užtikrinti efektyvų Mokyklos administravimo ir viešųjų paslaugų teikimo skaidrumą, atvirumą, teisinių ir antikorupcinių principų laikymąsi;

14.2. supažindinti mokinius su savivaldos principais ir skatinti juos būti aktyviais visuomenės nariais;

14.3. didinti antikorupcinio švietimo sklaidą Mokykloje.

**V. SKYRIUS**

**PROGRAMOS VERTINIMO KRITERIJAI**

15. Programos tikslų ir uždavinių vertinimo kriterijai nustatomi vadovaujantis kiekybės ir kokybės rodikliais:

15.1. korupcijos pasireiškimo tikimybės nustatymu Mokykloje;

15.2. įvykdytų ir neįvykdytų Programos įgyvendinimo priemonių skaičiumi;

15.3. skundų, pateiktų Mokyklos direktoriui, aukštesnėms institucijoms, skaičiaus mažėjimu;

15.4. bendruomenės nuomonės tyrimų rezultatais, parodančiais pasitikėjimą Mokykla.

**VI. SKYRIUS**

**PROGRAMOS ADMINISTRAVIMAS**

16. Už Programos įgyvendinimą paskirtas atsakingas asmuo - socialinė pedagogė, atsakinga už Programos įgyvendinimo organizavimą ir korupcijos prevenciją bei kontrolę; jis teikia pasiūlymus Mokyklos direktoriui ir kitiems atsakingiems asmenims dėl įsakymų, sprendimų antikorupcinio vertinimo ir tobulinimo.

17. Už konkrečių Programos priemonių įgyvendinimą pagal kompetenciją atsako priemonių plane nurodyti vykdytojai.

18. Programos ir jos priemonių įgyvendinimo plano projektą trims metams rengia atsakingas už korupcijos prevenciją asmuo.

19. Mokyklos prevencijos programą tvirtina Mokyklos direktorius.

**VII. SKYRIUS**

**BAIGIAMOSIOS NUOSTATOS**

20. Programa įgyvendinama pagal Programos įgyvendinimo priemonių planą (1 priedas).

21. Programa įsigalioja nuo 2024 m. sausio 1 dienos.

22. Programa, priemonių planas skelbiami Mokyklos interneto svetainėje (www.alizava.lt).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_